**Romanță pentr-o poezie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e dor de tine ca de o romanță

Pe care n-am cântat-o de mult timp,

S-o cânt acum, că sunt în rezonanță

Cu visul tău... n-am fost în contratimp

Nicicând cu primăverile trecute,

Cu nopțile în care ne-am jucat

Sub razele de lună neștiute

De fluturii ce ne-au înconjurat

Cu-aripa moale excitând văpaia

În care ne-am scăldat și primenit,

Mi-e dor de tine astăzi ca de ploaia

Ce sufletu'-nsetat mi l-a-nflorit.

- Mi-e dor de tine ca de o cărare

Tivită cu bujori. Ți-am colindat

Desculță stânca-n zilele cu soare

Și la răscruci de vers mi-am dezbrăcat

Lumină și-ntuneric deopotrivă,

Am vrut să mă cunoști așa cum sunt,

Că tu ești karma mea definitivă,

Un amalgam de stele și pământ.

Mi-e dor de tine ca de-o poezie

Pe care-o scriu mereu de la-nceput

Și-mi spun zâmbind c-atât a fost să fie,

Metafora pecete pe sărut.

Ioan Grigoraș Liliana Trif